Text file: 10325.txt
author: verso verso
downvotes: 3
end consideration date: 2019-09-21
id: '10325'
number comments: 11
number views: 1025
proposal type: Odziv pristojnega organa
response: "Odziv Ministrstva za delo, dru\u017Eino, socialne zadeve in enake mo\u017E\
  nosti\n\nBistvena zna\u010Dilnost pri tej obliki zaposlitve je ta, da delavec opravlja\
  \ delo na svojem domu ali v prostorih po svoji izbiri, ki so izven prostora delodajalca.\
  \ Za delo na domu \u0161e \u0161teje tudi delo na daljavo, ki ga delavec opravlja\
  \ z uporabo informacijske tehnologije. Za delo na domu mora biti podano ustrezno\
  \ soglasje volj delodajalca in delavca, ki se izrazi v sklenitvi posebne pogodbe\
  \ o zaposlitvi za delo na domu. Zakon o delovnih razmerjih dolo\u010Da, da se s\
  \ pogodbo o zaposlitvi med delodajalcem in delavcem uredijo pravice, obveznosti\
  \ in pogoji, ki so odvisni od narave dela na domu. Izrecno je dolo\u010Deno, da\
  \ ima delavec pravico do nadomestila za uporabo svojih sredstev pri delu na domu,\
  \ pri \u010Demer se vi\u0161ina nadomestila dolo\u010Di s pogodbo o zaposlitvi.\n\
  \nDelodajalec je dol\u017Ean zagotavljati varne pogoje dela na domu. O nameravanem\
  \ organiziranju dela na domu je dol\u017Ean, pred za\u010Detkom dela delavca, obvestiti\
  \ in\u0161pekcijo za delo. In\u0161pektor za delo delodajalcu prepove organiziranje\
  \ ali opravljanje dela na domu, \u010De je delo na domu \u0161kodljivo oziroma \u010D\
  e obstaja nevarnost, da postane \u0161kodljivo za delavce, ki delajo na domu, ali\
  \ za \u017Eivljenjsko in delovno okolje, kjer se delo opravlja, ter v primerih,\
  \ ko gre za dela, ki se ne smejo opravljati kot delo na domu, kar tako dolo\u010D\
  a zakon ali drug predpis.\n\nDelavec, ki opravlja delo na svojem domu ali v prostorih\
  \ po svoji izbiri v dogovoru z delodajalcem, ima enake pravice kot delavec, ki dela\
  \ v delovnih prostorih delodajalca, vklju\u010Dno s pravico do sodelovanja pri upravljanju\
  \ in sindikalnega organiziranja. Leta 2007 je bila opravljena analiza pravne ureditve\
  \ fleksibilnih oblik zaposlovanja v lu\u010Di evropskega socialnega modela pro\u017E\
  ne varnosti, ki je pokazala, da ni ve\u010Djih te\u017Eav v zvezi z veljavno pravno\
  \ ureditvijo dela na domu, ki se opravlja na podlagi sklenjene pogodbe o zaposlitvi,\
  \ da pa v okviru formalnega delovnega razmerja te oblike dela ni zelo veliko. Dana\
  \ je bila pobuda, da bi bilo primerno predvideti bolj pro\u017Ene mo\u017Enosti\
  \ za za\u010Dasno opravljanje dela na domu ali za kombiniranje \xBBklasi\u010Dnega\xAB\
  \ opravljanja dela v prostorih delodajalca z delom na domu.\n\nUpo\u0161tevaje navedeno\
  \ se je ob sistemski spremembi zakona (ZDR-1) v smislu jasnej\u0161e ureditve in\
  \ zaradi motiviranja \u0161ir\u0161ih mo\u017Enosti uporabe kombinacij dela na domu\
  \ z uporabo informacijske tehnologije, izrecno dolo\u010Dila mo\u017Enost, da se\
  \ s pogodbo o zaposlitvi delodajalec in delavec dogovorita, da bo delavec opravljal\
  \ delo na domu le del delovnega \u010Dasa delodajalca (za posamezen dan v tednu\
  \ ali nekaj ur).\n\nUpo\u0161tevaje navedeno ugotavljamo, da so dolo\u010Dbe ZDR-1,\
  \ ki urejajo mo\u017Enost opravljanja dela na domu primerne in skladne z mednarodnimi\
  \ dokumenti. Delo na domu predstavlja fleksibilno obliko zaposlitve, o kateri se\
  \ lahko dogovorita delavec in delodajalec v pogodbi o zaposlitvi, upo\u0161tevaje\
  \ tako interese delavca kot tudi interese delodajalca. V praksi se ta oblika dela\
  \ zaradi razvoja informacijske tehnologije vse bolj uveljavlja (delo na daljavo\
  \ - telework), k ve\u010Dji \xBBpopularizaciji\xAB tovrstnih razmerij bi vsekakor\
  \ pripomogle tudi morebitne subvencije, kar pa je seveda odvisno od finan\u010D\
  nih mo\u017Enosti.\n\nOdziv Ministrstva za javno upravo\n\nV zvezi s predlogom pojasnjujemo,\
  \ da z namenom motiviranja fleksibilnih oblik dela mo\u017Enost opravljanja dela\
  \ na domu za zaposlene v zasebnem in javnem sektorju ureja Zakon o delovnih razmerjih,\
  \ tolma\u010Denje katerega ne sodi v pristojnost na\u0161ega ministrstva, temve\u010D\
  \ v pristojnost Ministrstva za delo, dru\u017Eino, socialne zadeve in enake mo\u017E\
  nosti. \n\nNe glede na to pojasnjujemo, da upo\u0161tevaje dolo\u010Dbe Zakona o\
  \ delovnih razmerjih vsak organ lahko sprejme splo\u0161ni akt, ki podrobneje ureja\
  \ opravljanje dela na domu. Odlo\u010Ditev o delu na domu praviloma sprejema delodajalec\
  \ oziroma predstojnik upo\u0161tevaje vrsto in naravo dejavnosti ter potrebe delovnega\
  \ procesa in zagotavljanje storitev za uporabnike. Pri odlo\u010Ditvi za sklenitev\
  \ pogodbe o zaposlitvi za opravljanje dela na domu je torej treba upo\u0161tevati\
  \ naravo dejavnosti in mo\u017Enosti opravljanja dela na domu, presoja o obsegu\
  \ opravljanja dela na domu pa je glede na naravo upravnih storitev in pristojnosti\
  \ posameznih organov dr\u017Eavne uprave v pristojnosti predstojnikov. \n\nZ namenom\
  \ motiviranja delodajalcev in delojemalcev za razli\u010Dne mo\u017Enosti uporabe\
  \ dela na domu Zakon o delovnih razmerjih v tretjem odstavku 68. \u010Dlena posebej\
  \ dolo\u010Da mo\u017Enost, da se s pogodbo o zaposlitvi\_ delodajalec in delavec\
  \ lahko dogovorita, da bo delavec na domu opravljal delo, ki sodi v dejavnost delodajalca\
  \ ali ki je potrebno za opravljanje dejavnosti delodajalca za celotno trajanje ali\
  \ le del delovnega \u010Dasa delavca (na primer le posamezen dan v tednu). Delavec\
  \ tako lahko delo na domu opravlja za celotno trajanje ali le del delovnega \u010D\
  asa. \n\nKot \u017Ee navedeno je odlo\u010Ditev delodajalcev oziroma predstojnikov\
  \ za delo na domu odvisna predvsem od vrste in narave dela ter potreb in organizacije\
  \ delovnega procesa pri vsakem delodajalcu, vendar pa je hkrati potrebno tudi soglasje\
  \ posameznega delavca k tak\u0161nemu na\u010Dinu dela. V okviru pristojnosti Ministrstva\
  \ za javno upravo pri tem pojasnjujemo, da je bila v mesecu aprilu 2019 izvedena\
  \ Analiza o ureditvi dela na domu v organih dr\u017Eavne uprave, na podlagi katere\
  \ je bilo med drugim ugotovljeno, da ima v dr\u017Eavni upravi (ministrstvih in\
  \ vladnih slu\u017Ebah) sklenjeno pogodbo o zaposlitvi za delo na domu 122 javnih\
  \ uslu\u017Ebencev."
response date: 2019-10-25
response due date: null
sent date: 2019-08-23
title: Delo na domu naj se bolj uveljavi
upvotes: 29
url: https://predlagam.vladi.si/predlog/10325
